Document ID: 31977R2237

Komisjoni määrus (EMÜ) nr 2237/77,
23. september 1977,
millega muudetakse määrust nr 118/66/EMÜ talumajapidamise tulude kindlaksmääramiseks koostatava põllumajandusaruande vormi kohta
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse 15. juuni 1965. aasta määrust nr 79/65/EMÜ andmevõrgu loomise kohta Euroopa Majandusühenduse talumajapidamiste tulusid ning tegevust kajastavate raamatupidamisandmete kogumiseks, [1] viimati muudetud määrusega (EMÜ) nr 2910/73, [2] eriti selle artiklit 7,
ning arvestades, et:
komisjoni 29. juuli 1966. aasta määrusega nr 118/66/EMÜ, [3] viimati muudetud määrusega (EMÜ) nr 3565/73, [4] määratakse kindlaks talumajapidamise tulude kindlaksmääramiseks koostatava põllumajandusaruande sisu;
talumajapidamise tulude kindlaksmääramiseks koostatava põllumajandusaruande raamatupidamisandmed peaksid vaadeldavate talumajapidamiste iseärasustest olenemata olema liigi, mõistete ja esitusviisi poolest identsed;
põllumajandusaruandluse andmevõrgu rakendamise kümneaastase kogemuse põhjal on aeg läbi vaadata põllumajandusaruannet käsitlevad sätted, et parandada raamatupidamisandmete võrreldavust ning kohandada need ühise põllumajanduspoliitika muutuvate nõuetega;
andmetöötluse arengu võimalusi kasutades tuleks parandada raamatupidamisandmete töötlemist; sel eesmärgil tuleks kõnealuste andmete kandjana võtta kasutusele magnetlint;
mõnel talumajapidamisel võib teatavate rubriikide täitmisel tekkida raskusi, kuna nende talumajapidamiste raamatupidamisandmetes puuduvad asjakohased andmed; järelikult tuleks kõnealuste raskuste püsimiseni võtta meetmed, et vältida valesti tõlgendamise ohtu, kui neid konkreetseid rubriike ei ole täidetud;
põllumajandusaruande kohandamisel tekkinud ebakohtade võimalikult tõhusaks vähendamiseks tuleks uusi sätteid kohaldada kõigis liikmesriikides ühest ja samast aruandeaastast alates; on siiski soovitatav neid raskusi silmas pidades, millega võivad kokku puutuda teatavad liikmesriigid, kes peavad kõnealused muudatused tegema ühe aasta jooksul, näha nendele liikmesriikidele ette võimalus uute sätete kohaldamine ühe aruandeaasta võrra edasi lükata;
käesoleva määrusega ettenähtud meetmed on kooskõlas ühenduse põllumajandusaruandluse andmevõrgu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Põllumajandusaruandes sisalduvate raamatupidamisandmete liik sätestatakse I lisas. Asjakohased mõisted ja juhised nähakse ette II lisas. Raamatupidamisandmed esitatakse III lisas ettenähtud vormis.
Artikkel 2
Käesolevat määrust kohaldatakse esimest korda 1. jaanuari 1978 ja 1. juuli 1978 vahelise ajavahemiku jooksul algava 1978. aruandeaasta raamatupidamisandmete suhtes.
Prantsusmaal, Itaalias, Luksemburgis ja Iirimaal kohaldatakse kõnealuseid sätteid siiski esimest korda 1. jaanuari 1979 ja 1. juuli 1979 vahelise ajavahemiku jooksul algava 1979. aruandeaasta raamatupidamisandmete suhtes.
Artikkel 3
Käesolevaga tunnistatakse määrus nr 118/66/EMÜ kehtetuks. Määrust kohaldatakse tervikuna artiklis 2 mainitud aruandeaastatele eelnevate aruandeaastate raamatupidamisandmete suhtes, olenemata sellest, millal kõnealused andmed komisjonile edastati.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. september 1977

Labels: 4
6